Záverečné správa
o plnení rozvojového programu 
externej integračnej komunikačnej stratégie SR
_______________________________________________________

1.	Východiská 

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie (ďalej len EIKS), ktorého cieľom  bolo zvýšiť informovanosť o Slovensku v krajinách EÚ, ako aj predstaviť SR ako budúceho člena EÚ, politicky, ekonomicky a spoločensky pripraveného na členstvo. Koncom marca 2002 boli z Fondu národného majetku SR do depozitu MZV SR z mimorozpočtových zdrojov presunuté finančné prostriedky na komunikačnú stratégiu v celkovej sume 40 mil. Sk. 	

Ako vyplýva z predchádzajúcich správ o čerpaní, ktoré MZV SR každý polrok predkladalo vláde, väčšina prostriedkov EIKS bola využitá na prípravu komplexných prezentácií SR v členských a kandidátskych krajinách EÚ v súvislosti so vstupom SR do EÚ v roku 2004. Po vstupe SR do EÚ boli zostávajúce prostriedky EIKS ďalej využívané na prezentáciu SR v členských krajinách EÚ, podporu projektov komplexnej prezentácie SR, podporu účasti SR na spoločných podujatiach súvisiacich s oslavami rozšírenia EÚ, oslavami Dňa Európy a pod.. Prezentácie boli pripravované v úzkej spolupráci MZV SR so zastupiteľskými úradmi SR v zahraničí na základe posudzovania a odsúhlasovania jednotlivých projektov Stálou pracovnou skupinou pre EIKS v rámci MZV SR. Na realizácii projektov sa aktívne podieľalo aj Ministerstvo kultúry SR, ktoré čiastočne financovalo mnohé aktivity podporené z rozvojového programu EIKS.

2. Realizácia rozvojového programu EIKS
	
Rok 2002

Praktická realizácia projektov sa začala v 1. polroku 2002 presunom finančných prostriedkov z Fondu národného majetku SR do depozitu MZV SR koncom marca 2002, priebežným posúdením, schválením, respektíve zamietnutím projektov, ktoré predložili zastupiteľské úrady v zahraničí Stálou pracovnou skupinou MZV SR a ich následným uskutočnením. Ťažisko predložených a uskutočnených projektov bolo v kultúrnej prezentácii SR, ktorej význam nemožno spochybňovať. Ako organizačne a finančne náročné možno označiť spoločné prezentácie kandidátskych krajín, ktoré organizovali ČK, často v spolupráci so zastúpením EK. Pomerne náročné boli aj návštevy zahraničných novinárov v SR, ktoré však mali potenciál osloviť širokú verejnosť.
Jedným z nástrojov externej integračnej komunikačnej stratégie boli aj informačné materiály, ktoré poskytovali odbornej i zainteresovanej laickej verejnosti komplexné informácie a predstavili SR ako budúcu a dobre pripravenú členskú krajinu. 
	Ako mimoriadne úspešnú možno označiť prezentáciu SR v rámci Festivalu kandidátskych krajín v Buillone (Belgicko), v rámci prezentácie kandidátskych krajín v Madride a akciu organizovanú dánskym predsedníctvom na začiatku júla v Kodani. 

V roku 2002 boli z fondu vyčerpané finančné prostriedky vo výške 3.968.207,83 SKK.

Rok 2003

	V januári 2003 vypísalo MZV SR verejnú súťaž na vypracovanie a výrobu informačných obrazových a textových tlačených materiálov a propagačných predmetov a tri užšie súťaže na vypracovanie komplexného programu prezentácie SR v troch skupinách krajín (Švédsku, Dánsku, Fínsku, Veľkej Británii, Írsku;  Belgicku, Holandsku, Luxembursku,  Nemecku, Rakúsku;  Portugalsku, Španielsku, Francúzsku, Taliansku, Grécku). 

     V máji 2003 bola ukončená verejná súťaž na výber agentúry na vypracovanie a výrobu informačných obrazových a textových tlačených materiálov a propagačných predmetov. Agentúra AVITOBA PRESS, s. r. o. vyrobila rad propagačných a informačných materiálov v jazykových mutáciách krajín EÚ, ktoré boli vo veľkej miere využité pri realizácii prezentačných aktivít ZÚ v týchto krajinách. Išlo o vytlačenie všeobecnej publikácie o SR nazvanej Krajina, v ktorej žijeme, skladačky o osobnostiach SR, publikácia o ceste SR do EÚ, skladačku o MZV SR, ako aj vydanie propagačných predmetov ako tričká, perá, papierové tašky, dáždniky, šilty s jednotným logom.

       Uzatvorená bola aj súťaž na zabezpečenie komplexného programu prezentácie vo Veľkej Británii a Írsku. Víťazná agentúra B+Advertising projekt realizovala v októbri a v novembri  2003.

   Ďalšie dve súťaže na zabezpečenie komplexného programu prezentácie v ostatných krajinách EÚ boli pre nesplnenie požadovanej kvality predkladaných projektov zrušené a museli byť vypísané súťaže nové. Ani ďalšie dve kolá súťaže neboli úspešné a nebolo možné vybrať víťaza. Vzhľadom na túto skutočnosť bolo potrebné pristúpiť k náhradnému riešeniu, a preto MZV SR vyzvalo ZÚ v členských krajinách EÚ na vypracovanie návrhu projektu, ktorý by mal zabezpečiť komplexnú prezentáciu SR v krajine vyslania. Na základe týchto projektov rozhodla SPS pri MZV SR o rozdelení vyčlenených finančných prostriedkov na jednotlivé projekty. 

Popri aktivitách vedúcich k výberu profesionálnych agentúr na realizáciu EIKS sa v spolupráci ZÚ a odborných útvarov MZV SR realizoval rad projektov  prezentácie SR vo vybraných členských krajinách EÚ.

	V roku 2003 boli z fondu vyčerpané finančné prostriedky vo výške 18.214.137,42 SKK.

Rok 2004

	Pri príprave projektov prezentácie bola hlavná pozornosť venovaná veľkosťou i významom dôležitým krajinám EÚ, ako je Francúzsko, NSR, Španielsko, Portugalsko, sídlam európskych inštitúcií v Bruseli a v Štrasburgu, ale aj Írsku ako predsedajúcej krajine EÚ v 1. polroku 2004. Na základe návrhov ZÚ a SI v zahraničí MZV SR podporilo z prostriedkov EIKS projekty prezentácie SR vo viacerých  krajinách sveta. 
Počas LOH v Aténach sa SR prezentovalo na kultúrnom festivale, informačné a propagačné materiály boli poskytnuté na reprezentáciu v Slovenskom olympijskom dome. V Španielsku sa uskutočnili komplexné prezentácie v baskickom meste Portugalete, ako aj na Baleárskych ostrovoch. 
Osobitná pozornosť bola venovaná prezentáciám SR v Bruseli. Realizoval sa projekt „15 rokov po páde železnej opony,“ pozostávajúci z výstavy pripravenej Historickým ústavom SAV, premietania filmu a diskusného fóra za účasti zástupcu SR. Na zámku Coloma pri Bruseli sa uskutočnil za účasti ministra pôdohospodárstva Slovenský deň spojený s koncertom, ktorého sa zúčastnil podpredseda vlády SR pre EZ. 
Zaujímavý francúzsko-slovenský projekt s architektonickou tematikou bol pripravený vo francúzskom meste Firmini, osobitná pozornosť bola venovaná vianočnému koncertu v Paríži. V Lisabone sa uskutočnila prezentácia SR na medzinárodnom salóne jazykov a kultúr, na rakúskom zámku Schallaburg bol realizovaný širší projekt „Slovenské Vianoce“.  
Podľa hodnotenia ZÚ SR, ktoré projekty navrhli a vo veľkej miere aj realizovali, boli prostriedky EIKS využité veľmi dobre. Vďaka nim bolo možné v členských krajinách EÚ, ale aj v iných krajinách usporiadať hodnotné prezentačné akcie, ktoré významnou mierou prispeli k šíreniu pozitívneho obrazu SR v zahraničí. 

	V roku 2004 boli z fondu vyčerpané finančné prostriedky vo výške 12.390.972,343 SKK.

Rok 2005

	Ťažisko realizácie EIKS spočívalo v prezentáciách Slovenskej republiky vo Francúzsku, Belgicku, Švédsku, Írsku, Španielsku, Portugalsku a v iných krajinách. Pri výbere prezentačných projektov sa vychádzalo z odporúčaní ZÚ SR, ktoré najlepšie poznajú krajinu pôsobnosti a aj možnosti pozitívneho pôsobenia na jej obyvateľov. 
Osobitná pozornosť bola venovaná prezentačným podujatiam v Bruseli. ZÚ Brusel pripravil 3. mája 2005 galakoncert k oslave výročia vstupu SR do EÚ. V decembri 2004 zorganizovalo Stále zastúpenie SR pri EÚ Slovenský deň v Palais des Beaux-arts v Bruseli. 
ZÚ Lisabon pripravil v spolupráci s portugalskými partnermi v dňoch 19. - 26. 5. 2005 veľkú prezentáciu SR pod názvom Discover Slovakia. Projekt pozostával z kultúrneho programu, výstavy fotografií o SR, prezentácie ľudového umelca – drotára, prezentácie slovenských špecialít a prezentácie turistických možností v SR v spolupráci so SACR.
V rámci projektu Nová Európa sa v máji 2005 v Madride predstavilo Slovenské divadlo tanca s predstavením baletného predstavenia Bolero v choreografii J. Ďurovčíka. Prezentáciu SR dopĺňala fotografická výstava Slovensko objektívom dokumentárnych fotografov z Domu fotografie v Poprade.
V spolupráci so Spoločnosťou Alexandra Dubčeka bola v júli v Dubline a následne v Corku (Írsko) otvorená výstava o Alexandrovi Dubčekovi, spojená s účasťou reprezentantov Spoločnosti. 

Slovenská republika mala veľmi úspešné zastúpenie na medzinárodnom rómskom festivale v Tilburgu. Cieľom festivalu bola prezentácia kultúrnej tvorby Rómov a možnosť nadviazať priame kontakty pre budúcu prezentáciu rómskej kultúry v Holandsku. 
Osobitné postavenie medzi projektmi prezentácie SR v zahraničí mala podpora účasti SR na festivale Eurojazz v Mexiku a nadväzne vystúpenie kapely P. Lipu vo Washingtone a v New Yorku. Festival v Mexiku bol súčasťou rôznorodej prezentácie členských štátov EÚ v tejto krajine a projekt patril k tým, ktoré boli výnimočne odsúhlasené aj v iných ako členských krajinách EÚ.
Podľa hodnotenia ZÚ SR, ktoré projekty navrhli a vo veľkej miere aj realizovali, boli prostriedky EIKS využité veľmi účinne. Vďaka nim bolo možné v členských krajinách EÚ, ale aj v iných krajinách usporiadať hodnotné prezentačné akcie, ktoré významnou mierou prispeli k šíreniu pozitívneho obrazu SR v zahraničí. 

V júli 2005 vláda SR odsúhlasila zmenu využitia časti prostriedkov EIKS v celkovej sume 800.000,- SK na financovanie aktivít Národného konventu.

V roku 2005 boli z fondu vyčerpané finančné prostriedky vo výške 3.361.186,50 SKK.

Rok 2006

Prezentácia SR sa niesla najmä v znamení osláv 15. výročia V4, Dňa Európy, ako aj 2. výročia vstupu SR do EÚ. 
	
	V r. 2006 pokračovali tradičné a už predtým úspešne odštartované projekty so zameraním na významné kultúrne centrá Európskej únie, ako Paríž, Varšava, Brusel, Lisabon, Madrid a Rím. Veľký ohlas mala akcia v Paríži – koncert stredoeurópskych violončelistov v rámci Frankofónneho festivalu vo Francúzsku, ako aj mimoriadne úspešný „Týždeň slovenskej kultúry v Poľsku“ a „Pulse festival 2006“ v Londýne.

	Časť zostávajúcich finančných prostriedkov bola poskytnutá mnohým ZÚ SR, ktoré na podnet Stálej pracovnej skupiny EIKS zareagovali vypracovaním finančne menej náročných projektov a pre ktorých realizáciu boli vybrané: Bosna a Hercegovina, Argentína, Ukrajina, Ruská federácia, Slovinsko a Rumunsko. Realizácia týchto projektov sa ukázala ako veľmi úspešná, tematicky už bola zameraná na prezentáciu Slovenskej republiky ako štátu, ktorý úspešne pôsobí v Európskej únii.

	Pre širšiu potrebu prezentácie bolo zakúpených 400 ks publikácie o jednej z najvýznamnejších osobností slovenského výtvarného umenia Martinovi Benkovi. Tieto reprezentačné publikácie boli rozoslané zastupiteľským úradom najmä v Európe. Knihy, podľa ohlasov ZÚ, boli veľmi vhodným reprezentačným materiálom, potvrdzujúci vysoký stupeň slovenskej výtvarnej kultúry, ale aj starostlivosti o kultúrne dedičstvo.

V roku 2006 boli z fondu vyčerpané finančné prostriedky vo výške 2.065.495,91 SKK.
Záver

Realizáciu programu externej integračnej komunikačnej stratégie Slovenskej republiky v členských krajinách EÚ treba považovať za krok správnym smerom ku kvalitnej  prezentácii Slovenskej republiky v zahraničí. Otázka komplexnej prezentácie SR v zahraničí však zostáva naďalej otvorená.